B4-0946, 0947, 0948, 0950 και 0951/98

Ψήφισμα σχετικά με την κατάσταση στο Κοσσυφοπέδιο

Το Ευρωπαϊκό Κοινοβούλιο,

- έχοντας υπόψη τα προηγούμενα ψηφίσματά του για την κατάσταση στο Κοσσυφοπέδιο, ιδιαίτερα δε εκείνα της 12ης Μαρτίου 1998 ((ΕΕ C 104, 6.4.1998, σελ. 216.)), της 14ης Μαΐου 1998 ((ΣΠ της ημερομηνίας αυτής, μέρος ΙΙ, σημείο 6.)), της 18ης Ιουνίου 1998 ((ΣΠ της ημερομηνίας αυτής, μέρος ΙΙ, σημείο 16.)) και της 16ης Ιουλίου 1998 ((ΣΠ της ημερομηνίας αυτής, μέρος ΙΙ, σημείο 6.)),

- έχοντας υπόψη τις αποφάσεις του Συμβουλίου Ασφαλείας των Ηνωμένων Εθνών της 23ης Σεπτεμβρίου 1998 (S/RES/1199 (1998)), 1ης Οκτωβρίου 1998 (S/RES/1201 (1998)) και 6ης Οκτωβρίου 1998,

- έχοντας υπόψη την απόφαση του Βορειοατλαντικού Συμβουλίου της 24ης Σεπτεμβρίου 1998,

- έχοντας υπόψη τα αποτελέσματα της συνεδρίασης του Συμβουλίου Υπουργών στις 5/6 Οκτωβρίου 1998,

A. εκφράζοντας τη βαθύτατη ανησυχία του για τις συνεχιζόμενες και εντεινόμενες παραβιάσεις των στοιχειωδέστερων ανθρωπίνων δικαιωμάτων, τη διαδικασία εθνικής κάθαρσης και τις ωμές επιθετικές ενέργειες που διαπράττονται από τις γιουγκοσλαβικές δυνάμεις εναντίον του άμαχου πληθυσμού του Κοσσυφοπεδίου, και που έχουν προκαλέσει πολυάριθμα θύματα μεταξύ των αμάχων,

Β. συγκλονισμένο από την ανακάλυψη πολλών ομαδικών τάφων σε διάφορα μέρη του Κοσσυφοπεδίου, όπου έχουν ταφεί πολλά άμαχα θύματα ωμοτήτων των σερβικών δυνάμεων ασφαλείας, μεταξύ των οποίων γυναίκες και παιδιά,

Γ. καταθορυβημένο από την έκταση της ανθρωπιστικής εισφοράς ως αποτέλεσμα της στρατηγική καμμένης γης την οποία ακολουθεί ο στρατός της Ομοσπονδιακής Δημοκρατίας της Γιουγκοσλαβίας, που έχει προκαλέσει εκτεταμένες καταστροφές, συχνά ολόκληρων χωριών, με αποτέλεσμα πάρα πολλοί από τους 230.000 εκτοπισμένους να μην έχουν ασφαλές μέρος να επιστρέψουν στο Κοσσυφοπέδιο,

Δ. λαμβάνοντας υπόψη ότι η Γιουγκοσλαβική Κυβέρνηση έχει συνειδητά παρακωλύσει τις διεθνείς προσπάθειες παροχής τροφής και φαρμάκων στους εκτοπισμένους, και ότι η δυστυχία των ανθρώπων αυτών πρόκειται να επιδεινωθεί με τον ερχομό του χειμώνα,

Ε. υπογραμμίζοντας για μια ακόμη φορά ότι η πολιτική των σερβικών αρχών συνιστά επίσης σοβαρότατη απειλή για την ειρήνη, την ασφάλεια και τη σταθερότητα σε ολόκληρη την περιοχή, και ειδικότερα στις γειτονικές χώρες και περιοχές,

ΣΤ. λαμβάνοντας υπόψη το γεγονός ότι σερβικές στρατιωτικές, παραστρατιωτικές και αστυνομικές μονάδες συνεχίζουν την επίθεσή τους κατά του αλβανικού πληθυσμού του Κοσσυφοπεδίου και ότι, παρά τις αντίθετες υποσχέσεις, προέβησαν πρόσφατα σε σφαγές μεγάλου αριθμού εθνοτικών αλβανών πολιτών και εμπόδισαν αυθαίρετα διεθνείς προσπάθειες ενίσχυσης των εκτοπισμένων με επισιτιστική και ιατρική βοήθεια,

Ζ. υπογραμμίζοντας για μια ακόμη φορά ότι ο μόνος αποδεκτός τρόπος επίλυσης της σύγκρουσης στο Κοσσυφοπέδιο είναι η πλήρης κατάπαυση όλων των ενεργειών των σερβικών δυνάμεων ασφαλείας εναντίον του άμαχου πληθυσμού και η απομάκρυνση των σερβικών δυνάμεων ασφαλείας, ακολουθούμενη από την έναρξη ουσιαστικού διαλόγου εφ' όλης της ύλης χωρίς προϋποθέσεις και με διεθνή συμμετοχή, με αντικείμενο το μέλλον του Κοσσυφοπεδίου,

Η. υπογραμμίζοντας ότι πρέπει να ληφθούν όλα τα απαραίτητα μέτρα για τερματισμό της πολιτικής εθνικής κάθαρσης, ωμής καταστολής εναντίον του άμαχου πληθυσμού και αποσταθεροποίησης που ασκεί το καθεστώς του Βελιγραδίου, και ότι η Ευρωπαϊκή Ένωση και τα κράτη μέλη της πρέπει να διαδραματίσουν ενεργό ρόλο σε αυτές τις δράσεις,

Θ. υπενθυμίζοντας τους στόχους που ετέθησαν στις 16 Ιουνίου 1998 στο Ευρωπαϊκό Συμβούλιο του Κάρντιφ όσον αφορά το Κοσσυφοπέδιο και την μη εκπλήρωση ουδενός εξ αυτών[semigr ] εκφράζοντας συνεπώς τη βαθιά του απογοήτευση για την ανεπαρκή μέχρι στιγμής τοποθέτηση του Συμβουλίου όσον αφορά την εν λόγω κρίση,

Ι. επισημαίνοντας ότι το Βορειοατλαντικό Συμβούλιο έχει λάβει την απόφαση να προετοιμασθεί τόσο για αεροπορική επιχείρηση περιορισμένης κλίμακας όσο και για κλιμακούμενη αεροπορική επιχείρηση στο Κοσσυφοπέδιο,

ΙΑ. υπογραμμίζοντας για μια ακόμη φορά την ανάγκη ελεύθερης και απεριόριστης πρόσβασης των διεθνών ανθρωπιστικών οργανώσεων, όπως η Ύπατη Αρμοστεία του ΟΗΕ για τους Πρόσφυγες και ο Διεθνής Ερυθρός Σταυρός, στο Κοσσυφοπέδιο,

ΙΒ. εκτιμώντας ότι ο Μιλόσεβιτς έχει μακρά ιστορία αθέτησης υποσχέσεων, τόσο σε σχέση με το Κοσσυφοπέδιο όσο και ως προς την πραγματοποίηση δημοκρατικών και οικονομικών μεταρρυθμίσεων στη Σερβία, και ότι δεν αντιπροσωπεύει πλέον λύση αλλά μάλλον πρόβλημα,

ΙΓ. επισημαίνοτας ότι το καθεστώς του Βελιγραδίου έχει μέχρι στιγμής λάβει κάποια μέτρα, ωστόσο όλως ανεπαρκή προς το παρόν, προκειμένου να συμμορφωθεί με τους όρους και τις προϋποθέσεις της απόφασης 1199 (1998) του Συμβουλίου Ασφαλείας του ΟΗΕ,

ΙΔ. επισημαίνοντας ότι ο Εισαγγελέας του Διεθνούς Δικαστηρίου για την πρώην Γιουγκοσλαβία έχει εκφράσει την άποψη ότι η κατάσταση στο Κοσσυφοπέδιο αντιπροσωπεύει ένοπλη σύγκρουση υπό τους όρους της εντολής του Δικαστηρίου,

1. καταδικάζει εντονότατα την πολιτική ωμής καταστολής και εθνικής κάθαρσης των σερβικών δυνάμεων ασφαλείας εναντίον του άμαχου πληθυσμού του Κοσσυφοπεδίου και καλεί το καθεστώς του Βελιγραδίου να τερματίσει αμέσως όλες τις ενέργειες των σερβικών δυνάμεων ασφαλείας εναντίον του άμαχου πληθυσμού και να αποσύρει τις σερβικές δυνάμεις ασφαλείας[semigr ]

2. καλεί όλα τα εμπλεκόμενα μέρη, ομάδες και πολίτες και ιδιαίτερα το καθεστώς του Βελιγραδίου, να συμμορφωθούν πλήρως και απολύτως με τους όρους και τις προϋποθέσεις των αποφάσεων 1160 (1998) και 1199 (1998) του Συμβουλίου Ασφαλείας του ΟΗΕ[semigr ]

3. καλεί το καθεστώς του Βελιγραδίου και τους εκπροσώπους του λαού του Κοσσυφοπεδίου να δημιουργήσουν χωρίς καθυστέρηση της απαραίτητες συνθήκες για πολιτική επίλυση της σύγκρουσης στο Κοσσυφοπέδιο, μέσω μεστού και εφ' όλης της ύλης διαλόγου, με διεθνή συμμετοχή, σχετικά με το μελλοντικό καθεστώς του Κοσσυφοπεδίου[semigr ]

4. ζητεί επιμόνως από το Συμβούλιο και τα κράτη μέλη να προωθήσουν ενεργητικά απόφαση του Συμβουλίου Ασφαλείας, με βάση έκθεση του Γενικού Γραμματέα του ΟΗΕ σχετικά με τη συμμόρφωση του καθεστώτος του Βελιγραδίου με τους όρους και τις προϋποθέσεις των αποφάσεων 1160 (1998) και 1199 (1998) του Συμβουλίου Ασφαλείας του ΟΗΕ, η οποία θα επιτρέπει τη χρήση στρατιωτικής δύναμης, εφόσον τούτο κρίνεται αναγκαίο για την επίτευξη του στόχου[semigr ]

5. ζητεί από το Συμβούλιο και τα κράτη μέλη να λάβουν όλα τα περαιτέρω μέτρα που απαιτούνται για τον τερματισμό της ωμής επίθεσης του καθεστώτος του Βελιγραδίου εναντίον του άμαχου πληθυσμού του Κοσσυφοπεδίου[semigr ]

6. υποστηρίζει τις προετοιμασίες για ενδεχόμενη στρατιωτική επέμβαση στο πλαίσιο του ΝΑΤΟ, τόσο για την προστασία του λαού του Κοσσυφοπεδίου όσο και για την αποτροπή της εξάπλωσης της σύγκρουσης σε γειτονικές χώρες[semigr ]

7. ζητεί την απεριόριστη ελευθερία κινήσεων για τους εκπροσώπους των οργανώσεων βοήθειας και τους αρμόδιους διεθνείς οργανισμούς ώστε να μπορέσουν να παρατηρήσουν κατά πόσο τηρούνται οι συμφωνίες που έχουν συναφθεί καθώς και το μέγεθος της καταστροφής των προσφύγων[semigr ]

8. ζητεί από το Συμβούλιο και την Επιτροπή να προσφέρουν κάθε απαραιτητη ανθρωπιστική βοήθεια στα θύματα και τους πρόσφυγες του Κοσσυφοπεδίου και καλεί όλα τα κράτη μέλη να μην επαναπατρίζουν πρόσφυγες και αιτούντες άσυλο στο Κοσσυφοπέδιο δεδομένου ότι δεν είναι δυνατόν να εξασφαλιστεί η προστασία τους[semigr ]

9. καλεί το Συμβούλιο να διαμαρτυρηθεί εντονότατα στην κυβέρνηση του Βελιγραδίου σχετικά με τις πρόσφατες απειλές που εκτόξευσαν οι γιουγκοσλαβικές αρχές κατά των ανεξάρτητων μέσων ενημέρωσης στην περιοχή, καταγγέλλοντάς τα ως εχθρούς στην υπηρεσία ξένων δυνάμεων και ως πράκτορες του ΝΑΤΟ[semigr ]

10. συνιστά στον Πρόεδρο και το Γενικό Εισαγγελέα του Διεθνούς Ποινικού Δικαστηρίου για την πρώην Γιουγκοσλαβία να διερευνήσουν κατηγορίες εναντίον του κ. Μιλόσεβιτς για γενοκτονία και εγκλήματα κατά της ανθρωπότητας[semigr ]

11. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, την Επιτροπή, τη ΔΕΕ, το ΝΑΤΟ, το Συμβούλιο Ασφαλείας του ΟΗΕ, τους προέδρους και τις κυβερνήσεις της Ομοσπονδιακής Δημοκρατίας της Γιουγκοσλαβίας και της Σερβίας, καθώς και στους εκπροσώπους του πληθυσμού του Κοσσυφοπεδίου